b'\n_START_ARTICLE_\nGimnazija Jo\xc5\xbeeta Ple\xc4\x8dnika\n_START_PARAGRAPH_\nGimnazija Jo\xc5\xbeeta Ple\xc4\x8dnika Ljubljana je gimnazija, poimenovana po slovenskem arhitektu Jo\xc5\xbeetu Ple\xc4\x8dniku. Ime je dobila, ker je osnova stavba postavljena po na\xc4\x8drtih tega znanega arhitekta. Sam ni nikoli obiskoval te \xc5\xa1ole niti ni imel kon\xc4\x8dane gimnazije. Prizidek gimnazije je ob urejanju arkad ob Kongresnem trgu zasnoval arhitekt Edo Ravnikar s sodelavci. Stavba stoji v strogem centru Ljubljane, vzdol\xc5\xbe \xc5\xa0ubi\xc4\x8deve 1, en trakt (starej\xc5\xa1i, ki ni arhitektura Ple\xc4\x8dnika) nad Kongresnim trgom. Dvori\xc5\xa1\xc4\x8dni del je obrnjen proti Ple\xc4\x8dnikovemu trgu. Gimnazija je vklju\xc4\x8dena v Unescovo mednarodno mre\xc5\xbeo \xc5\xa1ol. Poseben poudarek je na u\xc4\x8denju tujih jezikov. Trenutna ravnateljica je Lidija \xc5\xbdigon..\n_START_SECTION_\nZgodovina\n_START_PARAGRAPH_\nGimnazija je v tej zgradbi pri\xc4\x8dela delovati po koncu druge svetovne vojne, ko se je vanjo vselila II. dr\xc5\xbeavna \xc5\xbeenska realna gimnazija (do tedaj v Mladiki). Pred tem so imele v Ur\xc5\xa1ulinskem samostanu nune svojo zasebno \xc5\xa1olo. V \xc5\xa1olskem letu 1946/47 je delovala v teh prostorih me\xc5\xa1ana osnovna \xc5\xa1ola Center, v letu 1948/49 sta bili v prostorih VI. In VII. gimnazija. Leta 1958 se je \xc5\xa1ola zdru\xc5\xbeila s starej\xc5\xa1o Klasi\xc4\x8dno gimnazijo, pri \xc4\x8demer je bila novoustanovljena \xc5\xa1ola poimenovana kot IV. gimnazija. Slednja je eno leto domovala na Pre\xc5\xbeihovi ulici, nato pa sta se IV. in II. (poljanska) gimnazija zdru\xc5\xbeili v II. (splo\xc5\xa1no in klasi\xc4\x8dno) gimnazijo ter se preselili na \xc5\xa0ubi\xc4\x8devo. Leta 1963 se je poljanska gimnazija oddvojila in vrnila na Poljane, medtem ko je na \xc5\xa0ubi\xc4\x8devi ostala II. gimnazija. Ostal ji je naziv klasi\xc4\x8dna gimnazija, ker so v nekaj paralelkah u\xc4\x8dili latin\xc5\xa1\xc4\x8dino in kot fakultativni predmet staro gr\xc5\xa1\xc4\x8dino. Nekatere obrobne (tehni\xc4\x8dna vzgoja) predmete so ob\xc4\x8dasno obiskovali v stavbi Poljanske gimnazije in telovadbo v razli\xc4\x8dnih telovadnicah po Ljubljani. Do sredine sedemdesetih let je bila ta gimnazija najve\xc4\x8dja v Ljubljani. Imela je po osem paralelk vsakega letnika. Leta 1976 so gimnazijo preimenovali v Gimnazijo Ivana Cankarja in leta 1981 v Srednjo \xc5\xa1olo Ivan Cankar za splo\xc5\xa1no kulturo in elektroenergetiko; leta 1982 se je srednja \xc5\xa1ola preselila na Strossmayerjevo 1. Na \xc5\xa0ubi\xc4\x8devo pa se je preselila Srednja zdravstvena \xc5\xa1ola Ljubljana. Leta 1990 se je \xc5\xa1ola preimenovala v Srednjo zdravstveno \xc5\xa1olo in gimnazijo Ljubljana. Leta 1997 se je \xc5\xa1ola razdelila na zdravstveni in gimnazijski del; Srednja zdravstvena se je izselila na Poljansko cesto 61, medtem ko je gimnazijski del ostal v mati\xc4\x8dni stavbi in postal Gimnazija Jo\xc5\xbeeta Ple\xc4\x8dnika Ljubljana.'